Bladskud: Transformasie in wynbedryf | Netwerk24
Deur Landbou-Redaksie 08 Februarie 2019 05:30
Wendy Petersen hou nou die leisels as die nuwe operasionele bestuurder van die Suid-Afrikaanse wynbedryf se transformasie-eenheid.
Dié eenheid is 'n gesamentlike, inklusiewe, onafhanklike en verteenwoordigende forum van relevante wynbedryfstrukture wat transformasie in die sektor bevorder in ooreenstemming met die Nasionale Landboubemarkingsraad (NLBR) se riglyne, lui 'n verklaring.
Dit help transformasie aan deur ekonomiese ontwikkeling, vaardigheidsontwikkeling en opleiding, sowel as sosiale ontwikkeling. Die hoofdoelwit van die eenheid is om gelyke toegang en deelname van swart ondernemings in die wynwaardeketting te bevorder.
Petersen was voorheen die bestuurder van inter­nasionale projekte by Wines of South Africa (Wosa) en het meer as 25 jaar se ervaring in die wynbedryf.
"Ek is geëerd en bevoorreg om die titel as operasionele bestuurder van transformasie vir die Suid-Afrikaanse wynbedryf te dra. 'Transformasie' is 'n woord wat Suid-Afrikaners vrees en dit is moeilik om verandering teweeg te bring," sê sy oor haar aanstelling.
"Ek wil die wynbedryf aanmoedig om dié verandering aan te pak en te fokus op die geleenthede en moontlikhede wat ontsluit kan word as ons dit regkry."
Die transformasie-eenheid heg groot waarde aan onafhanklikheid, groei en aanspreeklikheid en glo dat in­tegriteit, uitnemendheid en vennootskappe sleuteldryfvere is om transformasie in die wynbedryf te bevorder.